《会福严慈觉大师》
宋代·释德洪

慈觉初见我，背呼仰而应。遂同宿湘上，夜语如建瓴。

犀颅气不宿，虎颔目有棱。精彩类澄观，突兀掩万僧。

乔岳占南极，寒翠知几层。此老家此山，亲分漳水灯。

宝坊天雨华，午梵盘清冥。欲知法席盛，但看道价增。

破夏出山来，乃尔忘规绳。盖皮为之灾，公卿慕声称。

我幸无子累，痴钝人所憎。平生寝饭外，摩挲一枝藤。

少年入三吴，题诗遍西兴。归来舟彭蠡，浪山雪崩腾。

匡庐落笑中，万叠横空青。又尝游并汾，趼足渡河冰。

冲虎上太行，鸡鸣见日升。此乐堕渺莽，坐睡头鬅鬙。

朅来湘西坞，倦鹤整羽翎。只待秋风健，祝融期再登。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。